1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66
Chapter 30
TUHAN meufeureuman, "Ceulaka kheueh bubena peumimpén Yehuda, sabab awaknyan jibeurontak keu Ulôn. Awaknyan jiseutôt reuncana nyang kon teuka nibak Ulôn. Awaknyan jiteken peujanjian nyang hana sisuai deungon keuheundak Ulôn. Dan meutumpok-tumpok kheueh desya awaknyan.
2 Awaknyan jijak u nanggroe Meusé deungon hana jilakée keuputosan Lôn. Awaknyan meulindong di nanggroe Meusé dan meuharab geutulông lé raja Meusé.
3 Teuma raja nyan jibri keucewa keu awaknyan, dan peulindongan nyang jiharab di Meusé nyan gagal.
4 Bahpi utosan-utosan Yehuda ka trok u banda-banda Zoan dan Hanes di nanggroe Meusé,
5 mandum ureuëng teuma jiteuka malée sabab ka jimeuharab ubak bansa nyang hana meuguna nibak awaknyan. Nyang awaknyan teumé bukon kheueh laba atawa sinulông, teuma na kheueh peunghinaan."
6 Meunoe kheueh feureuman TUHAN keuhai beulatang-beulatang nyang na tinggai nibak tanoh seulatan, "Bubena utosan jipeudieng u ateueh keuleudée dan unta awaknyan deungon hadiah-hadiah, laju jijak rot daerah nyang peunoh deungon mara bahya nyang jikeumiet lé singa, uleue meubisa dan naga meusayeub. Hadiah-hadiah nyan awaknyan peuseumah ubak saboh bansa nyang toh bansa nyan hana ék jitulông awaknyan.
7 Bantuan nanggroe Meusé peucuma mantong. Sabab nyan nanggroe Meusé nyan Ulôn gala nan, 'Naga nyang hana meubahya'."
8 Po teu Allah geupeurintah ubak ulôn mangat ulôn cetet buet-buet nyang jeuhet nyang jipeubuet lé umat Gobnyan lam saboh kitab sibagoe peuingat keu siumu masa.
9 Sabab, awaknyan bansa nyang paleng galak beurontak ubak Po teu Allah, galak meusulet dan hana jitem deungoe ajaran TUHAN.
10 Awaknyan jipeugah ubak dumna nabi, "Neutôb babah droeneueh! Bék neupeugah ubak kamoe peue nyang beuna, teuma nyang jeuet neupeugah ubak kamoe na kheueh peue nyang kamoe tem deungoe. Bah kheueh kamoe teutab udeb lam meukhayal.
11 Jak wéh kheueh laju, dan neucok kheueh rot laén. Bék neupeukaru kamoe deungon Allah kudus Israel."
12 Sababnyan Po teu Allah kudus Israel laju geumeufeureuman lagée nyoe, "Gata tatulak haba Ulôn dan tapeubangga deungon buet teumindéeh dan teumipée.
13 Sabab nyan gata meusalah. Gata lagée bintéh beuton nyang manyang nyang ka reutak phon di ateueh sampoe u miyueb; deungon hana neusangka-sangka gata teuma teupuroe.
14 Gata reumok lagée beulangong tanoh nyang hanco meukeupeng-keupeng, sampoe lamkawan pempeng-pempeng nyan ka hana jeuet le keu ngon cok ngéue apui lam sinungkée atawa keu teutimok ié lam kulah."
15 TUHAN Nyang Mahamanyang, Po teu Allah kudus Israel, meufeureuman keu umat Gobnyan lagée nyoe, "Tobat kheueh dan teutab kheueh lam keuadaan teunang, teuma gata Lôn peuseulamat. Peucaya kheueh ubak Ulôn deungon até nyang teuntram, teuma gata Lôn bri teunaga." Teuma gata teutab hana tatem!
16 Malah gata tapeugét reuncana mangat tapeuplueng droe nibak musoh deungon keundeuraan guda nyang bagaih plueng. Gét that! Keubit gata singoh harôh taplueng! Gata pike guda gatanyan ka bagaih that jiplueng, padahai ureuëng-ureuëng tiyeub gata jiôh leubeh bagaih jiplueng.
17 Siribée droe teuma jiplueng watée jikalon ancaman sidroe kong musoh, dan ancaman na limong droe gata banmandum ka habéh taplueng. Lam pasokan gata nyang na tinggai saboh taméh bandera di ateueh pucak bukét.
18 Bahpih lagée nyan, TUHAN geupreh-preh watéejih keu geutunyok gaséh sayang Gobnyan keu gata. Gobnyan siab seudia keu geugaséh gata. Sabab TUHAN na kheueh Po teu Allah nyang peubuet peue nyang paih. Mubahgia kheueh ureuëng nyang meuharab ubak Gobnyan.
19 Hai gata nyang tinggai di Yerusalem, gata hana tamo sabe. TUHAN na gaséh sayang, dan deungon bagaih geujaweueb gata meunyoe gata lakée tulông ubak Gobnyan.
20 TUHAN geubri keu gata masa teu-ujoe nyang lumpah brat keugeupeurunoe gata. Teuma jinoenyoe Gobnyan keudroe nyang dampeng gata sampoe gata tarasa keuhaderan Gobnyan.
21 Meunyoe gata meusimpang nibak rot, dilikot gata teuma teudeungoe su nyang jipeugah, "Nyoe kheueh jalan gobnyan; seutôt kheueh jalan nyoe."
22 Patong-patong beurala gata nyang meulapéh deungon pirak dan méuh teuma gata tiek lagée tatiek kotoran, sira tapeugah, "Wéuh keudeh bék tô binéh ulôn!"
23 Meunyoe gata tasipreuk bijéh, TUHAN teuma geupeutron ujeuen mangat bijéh nyan timoh dan jipeuhase panen nyang meulimpah. Dan keu beulatang peulara gata teuma geupeuna blang naleueng nyang luwah that.
24 Leumô agam dan keuleudée nyang meu-ué blang gata teuma jipajoh peunajoh beulatang nyang paleng jroh nyang teupeuna seucara khusos.
25 Bak uroe kuta-kuta musoh gata nyan teukeupong dan ureuëng-ureuëng awaknyan teupoh maté, tieb-tieb gunong dan bukét teuma ji ile ié nyang jiteubiet lam gunong dan bukét nyan lagée aneuëk-aneuëk krueng.
26 Buleuen meucahya peungéh lagée mata uroe, dan mata uroe jeuet tujoh goe leubeh peungéh nibak buleuen nyan, lagée peungéh tujoh uroe teupeusapat jeuet keu siuroe. Bandum nyan jeuet jih bak uroe TUHAN geubalot dan geupeu ubat luka-luka umat Gobnyan nyang ka geupeu jra.
27 Keukuasaan dan keuagongan TUHAN leumah jih rot jiôh. Apui dan sab nyan tanda jih Gobnyan ka meureuka. Gobnyan geupeugah haba deungon awaknyan, dan tutoe haba Gobnyan seu-uem ngon tutông lagée apui hu.
28 Geukirém angén leubeh awai nibak Gobnyan lagée ié raya ngöb éuet takue nyang jipeuhanyot peue-peue nyang na. Gobnyan geupeubinasa bansa-bansa, dan geupeugagal reuncana-reuncana awaknyan nyang jeuhet.
29 Teuma gata, hai umat Po teu Allah, meugeumbira dan meuca-e lagée watée malam peurayaan agama. Gata teuma meuduka cita lagée iréng-iréngan suleng nyang jituju ubak Baét TUHAN, nyang bila Israel.
30 TUHAN geupeudeungoe su Gobnyan nyang agong, dan tieb-tieb ureuëng teuma jirasa kuasa Gobnyan nyang luwabiasa. Meunyoe Gobnyan beungéh jiteuka apui nyang jipeuhangöh peue-peue nyang na, ujeuen raya, ujeuen batée dan angén badée.
31 Ureuëng Asyur teukeujot ngon yo meugám-gám watée jideungoe su TUHAN dan jirasa huköman Gobnyan keubit brat that.
32 Teungoh awaknyan jirasa sakét badan sabab jisunuet ban galak droe, umat TUHAN meuseunang-seunang sira jideungoe su musik geundrang dan keucapi. Allah keudroe teuma geumuprang geulawan Asyur.
33 Phon yoh awaikon ka geuseudia apui teumpat tot raja Asyur. Teumpat nyang lhok dan luwah, asoe jih na kheueh kayée apui nyang meutamon-tamon. TUHAN teuma geupeukab apui nyan deungon cara geuyueb nafáh Gobnyan lagée krueng-krueng belerang.
Wordproject® is a registered name of the International Biblical Association, a non-profit organization registered in Macau, China.